ຄະນະໂຄສະນາອົບຮົມແຂວງ ລົງຕິດຕາມການຮຽນການສອນ ວິຊາສຶກສາພົນລະເມືອງ ຢູ່ ທີ່ ໂຮງຮຽນ ມສ ເມືອງຫຼາ\nສ້າງຂື້ນເມື່ອ ວັນອັງຄານ, 02 ພະຈິກ 2021 04:07\nໃນຕອນເຊົ້າ ວັນທີ 20 ຕຸລາ 2021 ຄະນະໂຄສະນາອົບຮົມແຂວງພ້ອມດ້ວຍທິມງານ ໄດ້ລົງຕິດຕາມການຮຽນ-ການສອນ ວິຊາສຶກສາພົນລະເມືອງ ຢູ່ຊັ້ນ ມໍ 7/1 ທີ່ ໂຮງຮຽນ ມສ ເມືອງຫຼາ ນໍາພາທີມງານໂດຍ ທ່ານ ນາງ ແກ້ວໄຊ ມະນີວົງ ຮອງເລຂາໜ່ວຍພັກ ຮອງຫົວໜ້າຄະນະໂຄສະນາອົບຮົມແຂວງ ເປັນກຽດເຂົ້າຮ່ວມໂດຍ ທ່ານ ທອງ​ດີ ສຸກ​ມະ​ນີ​ໄຊ ກຳ​ມະ​ການ​ພັກ​ເມືອງ, ຫົວ​ໜ້າຄະ​ນະ​ໂຄ​ສະ​ນາ​ອົບ​ຮົມເມືອງຫຼາ, ມີຮອງ​ຫົວ​ໜ້າ​ຫ້ອງ​ການ​ສຶກ​ສາ​ທິ​ການ ແລະ ກິ​ລາ​ເມືອງຫຼາ, ​ອຳ​ນວຍ​ການໂຮງ​ຮຽນ​ມັດ​ທະ​ຍົມ​ສົມ​ບູນ​ເມືອງຫຼາ ແລະ ຄູອາຈານເຂົ້າຮ່ວມທັງໝົດ 09 ທ່ານ; ຍິງ 04 ທ່ານ.\nໃນໂອກາດລົງຕິດຕາມການຮຽນ-ການສອນ ວິຊາສຶກສາພົນລະເມືອງຄັ້ງນີ້ ທ່ານ ນາງ ແກ້ວໄຊ ມະນີວົງ ຮອງເລຂາໜ່ວຍພັກ, ຮອງຫົວໜ້າຄະນະໂຄສະນາອົບຮົມແຂວງ ໄດ້ຍົກໃຫ້ເຫັນບາງພາລະບົດບາດ ແລະ ສິດໜ້າທີ່ຂອງຄະນະໂຄສະນາອົບຮົມແຂວງ. ຈາກນັ້ນ ​ທ່ານ ບຸນ​ເສີດ ສົມ​ພະ​ຈິດ ເລ​ຂາ​ໜ່ວຍ​ພັກ, ຫົວ​ໜ້າ​ອຳ​ນວຍ​ການໂຮງ​ຮຽນ​ມັດ​ທະ​ຍົມ​ສົມ​ບູນ​ເມືອງຫຼາ ໄດ້ລາຍງານກົງຈັກການຈັດຕັ້ງ, ພາລະບົດບາດ, ສິດໜ້າທີ່, ຂໍ້ຫຍຸ້ງຍາກ ແລະ ຂໍ້ສະດວກໃນການສິດສອນ ເປັນຕົ້ນແມ່ນຄວາມຕ້ອງການຄູ-ອາຈານ ທີ່ຮຽນຈົບວິຊາສຶກສາພົນລະເມືອງ, ວິຊາສັງຄົມ ຍັງບໍ່ພຽງພໍ ຖ້າທຽບໃສ່ຄວາມຮຽກຮ້ອງຕ້ອງການໃນການສິດສອນຕົວຈິງ. ຜ່ານການຕິດຕາມການຮຽນ-ການສອນ ສາມາດສັງລວມໄດ້ບາງດ້ານເຊັ່ນ: ການຮຽນການ-ການສອນແມ່ນປະຕິບັດຕາມຫຼັ້ກສູດ ແລະ5ຂັ້ນຕອນການສອນ ຂອງກະຊວງສຶກສາ ແລະ ກິລາວາງອອກ ເປັນຕົ້ນໃນເວລາຂຶ້ນຫ້ອງ, ມີສ່ວນຮ່ວມລະຫວ່າງຄູ ແລະນັກຮຽນ ມີການທົບທວນຄືນບົດຮຽນເກົ່າ ແລ້ວຈຶ່ງກ້າວເຂົ້າສູ່ບົດຮຽນໃໝ່. ໃນການສອນແມ່ນໄດ້ຕັ້ງຄໍາຖາມໃຫ້ນັກຮຽນຄົ້ນຄວ້າ, ຂຶ້ນຂຽນຄໍາຕອບ ພ້ອມທັງອະທິບາຍ ແລະ ຍົກພຶດຕິກໍາຕົວຈິງມາສົມທຽບ ໃຫ້ນັກຮຽນເຂົ້າໃຈ, ນັກຮຽນສ່ວນຫຼາຍມີຄວາມຕັ້ງໃຈຢ່າງຈົດຈໍ່ຕໍ່ບົດຮຽນ, ມີຄວາມຫ້າວຫັນຕໍ່ການຕອບຄໍາຖາມ ແລະ ເຂົ້າໃຈບົດຮຽນດີ.\nໂອກາດດັ່ງກ່າວ ທ່ານ ນາງ ແກ້ວໄຊ ມະນີວົງ ຮອງເລຂາໜ່ວຍພັກ ຮອງຫົວໜ້າຄະ​ນະ​ໂຄ​ສະ​ນາ​ອົບ​ຮົມ​ແຂວງ ​ສະ​ແດງ​ຄວາມ​ຍ້ອງຍໍຊົມເຊີຍ ຕໍ່​ການ​ນໍາພາ-ຊີ້​ນຳ ຂອງ​ຄະ​ນະ​ພັກ, ຄະ​ນະອຳ​ນວຍ​ການ​ໂຮງ​ຮຽນ ມ​ສ ເມືອງຫຼາ ​​ ທີ່ໄດ້​ເອົາ​ໃຈ​ໃສ່ຈັດຕັ້ງປະຕິບັດໜ້າທີ່ວຽກງານທີ່ຂັ້ນເທິງມອບໝາຍ ໂດຍສະເພາະແມ່ນການ​ ຮຽນ-ການ​ສອນ ຢ່າງ​ຈິງ​ຈັງ ເຊິ່ງ​ທີ່ສາມາດ​ຍາດ​ໄດ້​ຜົນ​ງານຫຼາຍ​ດ້ານ​ ແລະ ຈົ່ງສືບ​ຕໍ່​ປະຕິບັດພາລະບົດບາດ, ສິດໜ້າຂອງຕົນ ດ້ວຍຄວາມຮັບຜິດຊອບສູງ ເພື່ອສ້າງນັກຮຽນຮູ້-ປັນຍາຊົນ ໃຫ້ກາຍເປັນໜໍ່ແໜງຂອງປະເທດຊາດ.